## Rješenje kojim se utvrđuje da je za Borisa Vidića i Sandija Šolu, stjecanjem 49.622 redovnih dionica s pravom glasa javnog dioničkog društva Lola Ribar d.d., Karlovac, od strane Borisa Vidića, 26. lipnja 2008. godine, nastala obveza objavljivanja ponude za preuzimanje tog društva

### NN 121/2008 (20.10.2008.), Rješenje kojim se utvrđuje da je za Borisa Vidića i Sandija Šolu, stjecanjem 49.622 redovnih dionica s pravom glasa javnog dioničkog društva Lola Ribar d.d., Karlovac, od strane Borisa Vidića, 26. lipnja 2008. godine, nastala obveza objavljivanja ponude za preuzimanje tog društva

# HRVATSKA AGENCIJA ZA NADZOR FINANCIJSKIH USLUGA

**3491**

Sukladno odredbama članka 15. stavka 1. točka 10. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 47. stavak 1. i članka 48. stavak 1. i stavka 3. točka 1. Zakona o
preuzimanju dioničkih društava (»Narodne novine« broj 109/07) te članka 137.
stavak 3. Zakona o općem upravnom postupku (»Narodne novine« broj 53/91 i 103/96
– Odluka Ustavnog suda Republike Hrvatske, broj Us-248/94), Uprava Hrvatske
agencije za nadzor financijskih usluga, u predmetu utvrđivanja obveze
objavljivanja ponude za preuzimanje javnog dioničkog društva Lola Ribar d.d.,
Karlovac, Riječka 97, na sjednici održanoj 16. listopada 2008. godine, donijela
je

## RJEŠENJE

I. Utvrđuje se da je za Borisa Vidića, s prebivalištem u Zagrebu, Jandrićeva
15/a i Sandija Šolu, sa prebivalištem u Zagrebu, Lašćinska cesta 79/a,
stjecanjem 49.622 redovnih dionica s pravom glasa javnog dioničkog društva Lola
Ribar d.d., Karlovac, Riječka 97, od strane Borisa Vidića, 26. lipnja 2008.
godine, nastala obveza objavljivanja ponude za preuzimanje tog društva.
II. Nalaže se Borisu Vidiću, sa prebivalištem u Zagrebu, Jandrićeva 15/a i
Sandiju Šoli, s prebivalištem u Zagrebu, Lašćinska cesta 79/a, da u roku od 30
dana od konačnosti ovog rješenja u skladu sa Zakonom o preuzimanju dioničkih
društava podnesu Hrvatskoj agenciji za nadzor financijskih usluga zahtjev za
odobrenje objavljivanja ponude za preuzimanje, ponudu za preuzimanje i isprave
iz članka 22. stavka 3. Zakona o preuzimanju dioničkih društava.
III. Boris Vidić, s prebivalištem u Zagrebu, Jandrićeva 15/a i Sandi Šola, s
prebivalištem u Zagrebu, Lašćinska cesta 79/a ne mogu ostvariti pravo glasa iz
svih stečenih dionica javnog dioničkog društva Lola Ribar d.d., Karlovac,
Riječka 97, od dana konačnosti rješenja klasa: UP/I-451-04/08-10/6, urbroj:
326-111/08-15 od 16. listopada 2008. godine, kojim je odbijen zahtjev Borisa
Vidića za odobrenje objavljivanja ponude za preuzimanje društva Lola Ribar d.d.,
Karlovac, Riječka 97, do dana konačnosti rješenja kojim Agencija odobrava
objavljivanje ponude za preuzimanje.
IV. Nalaže se trgovačkom društvu Lola Ribar d.d., Karlovac, Riječka 97, da ovo
rješenje dostavi dioničarima društva ili omogući dostavu rješenja putem
Središnje depozitarne agencije d.d., Zagreb, Heinzlova 62/a, u roku od 15 dana
od zaprimanja rješenja.
V. Nalaže se Borisu Vidiću, s prebivalištem u Zagrebu, Jandrićeva 15/a i Sandiju
Šoli, s prebivalištem u Zagrebu, Lašćinska cesta 79/a, da u roku od 5 dana od
dana zaprimanja rješenja plate administrativnu pristojbu u iznosu od 2.000,00
kuna u korist državnog proračuna i naknadu u iznosu od 20.000,00 kuna u korist
žiroračuna Hrvatske agencije za nadzor financijskih usluga broj
2390001-1100329373, jer će u protivnom navedeni iznosi biti naplaćeni prisilnim
putem.
VI. Ovo rješenje objavit će se u »Narodnim novinama«.

```
Obrazloženje
```

I. Agencija je izvršila uvid u podatke sudskog registra na Internetu te utvrdila
da temeljni kapital javnog dioničkog društva Lola Ribar d.d., Karlovac, Riječka
97 (dalje u tekstu: Ciljno društvo) iznosi 50.855.600,00 kuna.
Uvidom u podatke Središnje depozitarne agencije d.d., Zagreb, Heinzlova 62/a,
utvrđeno je da je Ciljno društvo na zadnji dan svakog mjeseca I. kvartala 2008.
godine, koji je prethodio nastanku obveze, imalo više od 100 dioničara.
Temeljem navedenih podataka utvrđeno je da je Ciljno društvo je javno dioničko
društvo, sukladno odredbi članka 114. stavak 1. točka 2. Zakona o tržištu
vrijednosnih papira (»Narodne novine« broj 84/02 i 138/06), u svezi s odredbom
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
II. Uvidom u predmete Agencije klasa: UP/I-451-04/08-10/6 i klasa:
451-04/08-13/81, utvrđeno je:
Obveza objavljivanja ponude za preuzimanje Ciljnog društva, nastala je za Borisa
Vidića iz Zagreba, Jandrićeva 15/a (dalje u tekstu: Ponuditelj) i Sandija Šolu
iz Zagreba, Lašćinska 79/a, kao osobu s kojom Ponuditelj djeluje zajednički,
sukladno odredbi članka 9. stavak 1. Zakona o preuzimanju dioničkih društava
(»Narodne novine« broj 109/07, dalje u tekstu Zakon), 26. lipnja 2008. godine,
stjecanjem 49.622 redovne dionice s pravom glasa Ciljnog društva po cijeni od
166,55 kn po dionici, temeljem Ugovora o kupoprodaji i prijenosu dionica Lola
Ribar d.d. Karlovac sklopljenog između Ponuditelja i društva Karlovačka banka
d.d. Karlovac, I. G. Kovačića 1, što predstavlja 39,03% udjela u temeljnom
kapitalu Ciljnog društva i daje 49.622 glasova, odnosno 39,03% glasova od
ukupnog broja glasova koje daju dionice Ciljnog društva s pravom glasa.
Nakon navedenog stjecanja Ponuditelj je ukupno imatelj 53.049 dionica s pravom
glasa Ciljnog društva što predstavlja 41,73% udjela u temeljnom kapitalu Ciljnog
društva i daje 53.049 glasova, odnosno 41,73% glasova od ukupnog broja glasova
koje daju dionice Ciljnog društva s pravom glasa.
Ponuditelj je, zastupan po društvu Karlovačka banka d.d., Karlovac, I. G.
Kovačića 1, 28. srpnja 2008. godine, podnio Agenciji, temeljem odredbe članka
24. stavak 1. Zakona, Zahtjev za odobrenje objavljivanja ponude za preuzimanje
Ciljnog društva, a dopunu predmetnog zahtjeva 5. rujna i 17. rujna 2008 godine.
Uvidom u dokumentaciju priloženu uz predmetni Zahtjev za odobrenje objavljivanja
ponude za preuzimanje, te ostalu dokumentaciju kojom Agencija raspolaže,
utvrđeno je da Ponuditelj u predmetnoj ponudi za preuzimanje djeluje zajednički
sa Sandijem Šolom iz Zagreba, Lašćinska cesta 79/a.
Naime, u provedenom postupku utvrđeno je, da je Sandi Šola iz Zagreba, Lašćinska
cesta 79/a, stekao 9.457 redovnih dionica s pravom glasa Ciljnog društva po
cijeni od 100,00 kuna po dionici temeljem Ugovora o kupoprodaji i prijenosu
dionica Lola Ribar d.d. Karlovac, sklopljenog 24. lipnja 2008. godine sa
Silvijom Lučić iz Rijeke Andrije Peruča 19, zatim 4.175 redovnih dionica s
pravom glasa Ciljnog društva po od cijeni 100,00 kuna po dionici temeljem
Ugovora o kupoprodaji i prijenosu dionica Lola Ribar d.d. Karlovac sklopljenog
24. lipnja 2008. godine sa Anamarijom Brcko iz Zagreba, IV Maksimirsko naselje
30, te 1.138 redovnih dionica Ciljnog društva po cijeni od 200,03 kuna po
dionici temeljem Ugovora o kupoprodaji i prijenosu dionica Lola Ribar d.d.
Karlovac, sklopljenog 24. lipnja 2008. godine sa društvom Vendita d.o.o.,
Zagreb, Runjaninova 3.
Slijedom navedenog, Sandi Šola je 24. lipnja 2008. godine temeljem navedenih
ugovora stekao ukupno 14.770 redovnih dionica s pravom glasa Ciljnog društva što
predstavlja 11,62 % udjela u temeljnom kapitalu Ciljnog društva i daje 14.770
glasova odnosno 11,62 % glasova od ukupnog broja glasova koje daju dionice
Ciljnog društva s pravom glasa.
Nakon navedenog stjecanja Sandi Šola je ukupno imatelj 17.846 dionica s pravom
glasa Ciljnog društva što predstavlja 14,04 % udjela u temeljnom kapitalu
Ciljnog društva i daje 17.846 glasova odnosno 14,04% glasova od ukupnog broja
glasova koje daju dionice Ciljnog društva s pravom glasa.
Vrijeme stjecanja dionica Ciljnog društva od strane Ponuditelja i Sandija Šole,
predstavlja okolnost u svezi stjecanja dionica, temeljem koje Ponuditelj i Sandi
Šola djeluju zajednički, u smislu odredbe članka 5. stavak 2. točka 1. alineja
1. Zakona.
Nadalje u provedenom postupku, utvrđeno je da je Sandi Šola do Glavne skupštine
održane 24. lipnja 2008. godine bio predsjednik nadzornog odbora Ciljnog
društva, te je predsjednik uprave društva Karlovačka banka d.d. Ponuditelj je do
Glavne skupštine Ciljnog društva održane 24. lipnja 2008. godine bio zamjenik
predsjednika nadzornog odbora Ciljnog društva, a na navedenoj Glavnoj skupštini
izabran je za predsjednika Nadzornog odbora Ciljnog društva.
Također, utvrđeno je da su na Glavnoj skupštini Ciljnog društva održanoj 28.
lipnja 2006. godine, pod točkom 9. Donošenje odluke o izboru članova Nadzornog
odbora, na temelju protuprijedloga Sandija Šole, kao dioničara Ciljnog društva i
predstavnika Karlovačke banke d.d., kao najvećeg dioničara Ciljnog društva, u
Nadzorni odbor izabrani, na mandat od 4 godine Sandi Šola i Ponuditelj.
Ponuditelj je u vrijeme održavanja predmetne Glavne skupštine držao 3.427
dionica s pravom glasa Ciljnog društva odnosno 2,70% glasova od ukupnog broja
glasova koje daju dionice Ciljnog društva s pravom glasa.
Slijedom navedenog, u provedenom postupku utvrđeno je da su Ponuditelj i Sandi
Šola, sukladno odredbi članka 5. stavak 1. i 2. točka 1. alineja 1. Zakona,
osobe koje djeluju zajednički tako što surađuju međusobno temeljem sporazuma
čiji je cilj stjecanje dionica Ciljnog društva s pravom glasa i usklađeno
ostvarivanje prava glasa.
Ponuditelj i Sandi Šola, kao osobe koje djeluju zajednički, drže ukupno 70.895
redovnih dionica Ciljnog društva što predstavlja 55,76% udjela u temeljnom
kapitalu Ciljnog društva i daje 70.895 glasova odnosno 55,76% glasova od ukupnog
broja glasova koje daju dionice Ciljnog društva s pravom glasa.
Kako je uvidom u predmetni zahtjev i priloženu dokumentaciju utvrđeno da tekst
ponude za preuzimanje nema podatke sukladno članku 22. stavak 1. Zakona,
Agencija je pismenom od 26. kolovoza 2008. godine zatražila dopune i izmjene
istog. Ponuditelj je 5. rujna 2008. godine dostavio ispravljeni tekst ponude za
preuzimanje.
Također, uvidom u dostavljenu dokumentaciju, odnosno potvrdu Zagrebačke burze
d.d., Zagreb, Ivana Lučića 2a, od 22. srpnja 2008. godine, utvrđeno je da
prosječna cijena dionica ostvarena na burzi nije izračunata sukladno članku 16.
stavak 3. Zakona. S obzirom da je Ponuditelju obveza za preuzimanje Ciljnog
društva nastala 26. lipnja 2008. godine, ponderirani prosjek svih cijena
ostvarenih na burzi izračunava se od 25. ožujka 2008. godine do 25. lipnja 2008.
godine. Slijedom navedenog Agencija je pismenom od 10. rujna 2008. godine
zatražila dostavu nove potvrde burze o prosječnoj cijeni iz članka 16. stavak 3.
Zakona.
Dana 17. rujna 2008. godine Ponuditelj je dostavio Agenciji novu potvrdu
Zagrebačke burze d.d. o prosječnoj cijeni iz članka 16. stavak 3. Zakona.
S obzirom da je u provedenom postupku utvrđeno da Ponuditelj i Sandi Šola
djeluju zajednički Agencija je, sukladno članku 47. Zakona, a u vezi s člankom
24. stavak 4. točkom 2. Zakona, pismenom od 8. kolovoza 2008. godine pozvala
Ponuditelja, a pismenom od 26. kolovoza 2008. godine Sandija Šolu da se Agenciji
očituju na okolnosti koje ukazuju na zajedničko djelovanje navedene u pismenu
Agencije.
Dana 26. kolovoza 2008. godine, Ponuditelj se očitovao navodeći da okolnosti
navedene u dopisu Agencije nisu dokaz da je između Ponuditelja i Sandija Šole
postojala namjera zajedničkog djelovanja pri stjecanju dionica Ciljnog društva.
Također u očitovanju navodi da ne postoji sporazum između njega i Sandija Šole
kojim bi uređivali stjecanje dionica s pravom glasa u Ciljnom društvu.
Podneskom od 24. rujna 2008. godine Agenciji se očitovao Sandi Šola navodeći da
se ne slaže sa zaključcima Agencije, ali ne vidi nikakve zapreke da u predmetnom
slučaju preuzimanja Ciljnog društva djeluje zajednički sa Ponuditeljem.
Agencija je pismenom od 24. rujna 2008. godine pozvala Ponuditelja da uz
predmetni zahtjev dostavi isprave uz ponudu za preuzimanje sukladno članku 22.
stavak 3. Zakona i to:
– Isprave o pravnim poslovima kojima su osobe koje s Ponuditeljem djeluju
zajednički stekle dionice ciljnog društva u razdoblju od 1 godine prije nastanka
obveze na objavljivanje ponude za preuzimanje, a u slučaju stjecanja i
otpuštanja dionica protivno odredbi članka 40. Zakona i isprave o tim pravnim
poslovima;
– Izjavu osoba koje s Ponuditeljem djeluju zajednički da, osim pravnih poslova
iz članka 22. stavka 3. točke 1., nisu sklapale druge pravne poslove u cilju
stjecanja dionica ciljnog društva;
– Sporazum ili izjavu o zajedničkom djelovanju Ponuditelja i Sandija Šole u
kojoj je potrebno, između ostalog, navesti da li u predmetnoj ponudi za
preuzimanje nastupaju zajednički kao Ponuditelji ili je Sandi Šola, kao osoba
koja s Ponuditeljem djeluje zajednički, suglasan da Boris Vidić kao Ponuditelj
objavi ponudu za preuzimanje, te je u skladu s navedenim dostaviti ispravljeni
tekst ponude za preuzimanje i eventualno usklađeni ugovor s depozitarom o
obavljanju poslova pohrane dionica;
– Potvrdu depozitara o osiguranju naknade za preuzimanje svih dionica koje su
predmet ponude za preuzimanje.
Također, Agencija je navedenim pismenom pozvala Ponuditelja da uredi i izmjeni
tekst ponude za preuzimanje sukladno članku 22. stavak 1. Zakona na način:
– U točki 2. ponude za preuzimanje navesti podatke o tvrtki, pravnom obliku,
sjedištu, poslovnoj adresi, odnosno imenu, prezimenu i adresi osoba koje s
ponuditeljem djeluju zajednički te opis načina zajedničkog djelovanja sukladno
članku 22. stavak 1. točka 3. Zakona;
– U točki 3. ponude za preuzimanje navesti podatke o vrsti, rodu i broju (u
apsolutnom i relativnom iznosu) dionica i glasova ciljnog društva koje drže
osobe koje s Ponuditeljem djeluju zajednički sukladno članku 22. stavak 1. točka
4. Zakona.
– U točki 4. ponude za preuzimanje navesti nove podatke o dionicama koje su
predmet ponude za preuzimanje
– U točki 5. ponude za preuzimanje navesti nove podatke o cijeni koju se
Ponuditelj obvezuje platiti po dionici i način utvrđivanja cijene.
Rok za dostavu dokumentacije ostavljen pismenom Agencije od 24. rujna 2008.
godine, istekao je 30. rujna 2008. godine. Ponuditelj u ostavljenom roku nije
dostavio zatraženu dokumentaciju, niti je u ostavljenom roku zatražio produženje
roka za dostavu iste.
Podneskom od 3. listopada 2008. godine, Ponuditelj se očitovao Agenciji na način
da u postupku odobrenja objavljivanja ponude za preuzimanje Ciljnog društva on i
Sandi Šola ne djeluju zajednički te da nisu u mogućnosti dostaviti tražene
isprave i izjave, niti dopuniti tekst ponude sukladno zahtjevu Agencije.
Sukladno odredbi članka 6. stavak 3. Zakona, kad obveza objavljivanja ponude za
preuzimanje nastane uspostavljanjem odnosa zajedničkog djelovanja sporazumom iz
članka 5. stavka 1. Zakona ili u slučaju kad jedna od osoba koje djeluju
zajednički stekne dionice tako da tim stjecanjem nastane obveza objavljivanja
ponude za preuzimanje, svaka od tih osoba obvezna je objaviti ponudu za
preuzimanje na način i pod uvjetima određenim ovim Zakonom, a smatra se da je
obvezi objavljivanja ponude za preuzimanje udovoljeno ako ponudu za preuzimanje
objavi bilo koja od osoba koje djeluju zajednički.
Odredbom članka 16. stavak 2. Zakona, propisano je da cijena u ponudi za
preuzimanje ne može biti niža od najviše cijene po kojoj su ponuditelj i osobe
koje s njim djeluju zajednički stekli dionice s pravom glasa u razdoblju od
jedne godine prije dana nastanka obveze.
Uzimajući u obzir navedene odredbe Zakona, a s obzirom na utvrđeno činjenično
stanje u provedenom postupku te s obzirom da Ponuditelj i osoba koja s
Ponuditeljem djeluje zajednički, nisu Agenciji dostavili tražene isprave i
izmijenjeni tekst ponude za preuzimanje, zahtjev Ponuditelja, sukladno odredbi
članka 24. stavak 4. Zakona, smatra se neurednim.
Slijedom navedenog, Agencija je, sukladno odredbi članka 24. stavak 3. Zakona i
članka 137. stavak 3. Zakona o općem upravnom postupku (»Narodne novine« broj
53/91 i 103/96 – Odluka Ustavnog suda Republike Hrvatske, broj Us-248/94),
rješenjem klasa: UP/I-451-04/08-10/6, urbroj: 326-111/08-15 od 16. listopada
2008. godine odbila zahtjev Ponuditelja za odobrenje objavljivanja ponude za
preuzimanje Ciljnog društva.
Odredbom članka 48. stavak 1. Zakona propisano je da će Agencija kada utvrdi
nepravilnosti i/ili nezakonitosti, rješenjem naložiti poduzimanje radnji koje
pridonose uspostavljanju zakonitosti. U stavku 2. istog članka propisano je da
će Agencija rješenjem odrediti rok za izvršenje i dostavljanje dokaza o
učinjenom, dok je u stavku 3. točki 1. istog članka propisano da kada utvrdi
postojanje nepravilnosti i/ili nezakonitosti, Agencija će utvrditi postojanje
obveze objavljivanja ponude za preuzimanje te naložiti poduzimanje radnji radi
objavljivanja ponude za preuzimanje. Slijedom navedenog, valjalo je riješiti u
točki I. i II. izrijeke rješenja.
III. Sukladno odredbi članka 13. stavak 3. točka 2. Zakona, ponuditelj i osobe
koje s ponuditeljem djeluju zajednički ne mogu ostvarivati pravo glasa iz svih
stečenih dionica ciljnog društva kada Agencija odbije ili odbaci zahtjev za
odobrenje objavljivanja ponude za preuzimanje, od dana konačnosti rješenja kojim
se odbija ili odbacuje isti zahtjev do dana konačnosti rješenja kojim Agencija
odobrava objavljivanje ponude za preuzimanje, pa je riješeno kao u točki III.
izrjeke rješenja.
IV. Odredbom članka 49. Zakona, propisano je da ako ponuditelj ne objavi ponudu
za preuzimanje, pod uvjetima i na način iz Zakona, svaki dioničar ciljnog
društva može putem mjesno nadležnog trgovačkog suda zahtijevati obvezno
sklapanje ugovora o prodaji dionica, pod uvjetima pod kojima je morala biti
objavljena ponuda za preuzimanje. Slijedom navedenog, valjalo je riješiti kao u
točki IV. izrjeke rješenja.
V. Sukladno odredbi članka 4. stavka 1. točke 4. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06, 11/07, 47/08), Ponuditelj i Sandi Šola iz
Zagreba, Lašćinska cesta 79/a, obvezni su platiti administrativnu pristojbu i
naknadu, pa je riješeno kao u točki V. izrijeke rješenja.
VI. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/08-10/19
Urbroj: 326-111/08-2
Zagrebu, 16. listopada 2008.

Član Uprave
**Ivo Šulenta**, v. r.

Rješenje, NN 121/2008-3491
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)